REGLEMENTĂRI PRIVIND MALPRAXISUL MEDICAL


ABSTRACT

În general, medicii sunt responsabili de malpraxis, însă guvernele iau adeseori măsuri pentru a uşura obligaţia financiară ce decurge din malpraxisul medical
. 

Prezentul studiu analizează legislaţia privind răspunderea medicilor în cazuri de malpraxis în diferite state membre ale Uniunii Europene comparativ cu cea din Statele Unite ale Americii.

De exemplu, în Germania, acţiunile pentru malpraxis medical sunt adeseori soluţionate de către  asiguratorii de răspundere profesională, după ce serviciile de mediere ale asociaţiilor medicale sau asiguratorii de sănătate socială au efectuat expertize. Doar 8% din cazurile de malpraxis medical ajung să se judece în instanţă.

În dreptul german cauzele răspunderii pentru malpraxisul medical sunt similare celor întâlnite în legislaţia din Statele Unite ale Americii. Despăgubirile germane sunt însă mult mai mici decât cele acordate în Statele Unite, deşi cuantumul despăgubirilor germane a crescut în ultimul timp. Totodată, a existat o creştere a numărului proceselor intentate pentru malpraxis medical în Germania la aproximativ 40.000 anual, raportate la o populaţie de 82,5 milioane locuitori.

Cuantumul acestor despăgubiri pentru daune tangibile este redus, deoarece majoritatea pierderilor rezultate dintr-un prejudiciu personal sunt cuprinse în sistemul de securitate socială. Tratamentul şi îngrijirea sunt oferite de către asiguratorii de sănătate, iar pensiile pentru dizabilitate de către asiguratorii de pensii. Aceşti asiguratori pot însă să-şi recupereze cheltuielile cauzate de prejudiciu (rănire sau vătămare corporală) prin subrogaţia obligatorie a reclamantului. 

Cuantumul despăgubirilor pentru durere şi suferinţă este redus, datorită mai multor aspecte ale sistemului legal: nu există juraţi în cauzele civile şi un reclamant care pretinde o despăgubire mai mare decât stabileşte instanţa trebuie să suporte parţial cheltuielile de judecată. Mai mult, în stabilirea despăgubirilor pentru durere şi suferinţă, instanţele sunt ghidate de tabele standardizate, care prevăd cuantumuri pentru diferite tipuri de vătămări.

Despăgubirile pentru durere şi suferinţă au crescut încet în acest sistem. Cele mai mari plăţi efectuate recent  au fost de aproximativ 500.000 euro (650.000 dolari americani) şi acestea au fost acordate pentru grave dizabilităţi fizice şi mentale rezultate din malpraxisul medical la naştere. Pentru vătămări mai puţin grave, precum pierderea unui ochi sau a unui membru, despăgubirile au stagnat la mai puţin de 40.000 euro (52.000 dolari americani) în ultimele două decenii
.

În Marea Britanie, răspunderea personalului medical angajat de Serviciul Naţional de Sănătate (NHS) este atrasă potrivit principiului răspunderii civile delictuale ca urmare a prejudiciului suferit de pacient. Acţiunile intentate pentru atragerea răspunderii în cazuri de malpraxis ale angajaţilor NHS se fac potrivit unui program cunoscut sub denumirea de Schema privind neglijenţa medicală pentru trusturi. Programul este suportat din contribuţiile trusturilor NHS, în temeiul principiului plăţilor eşalonate (pay as you go), finanţând contravaloarea pretenţiilor financiare acordate pacienţilor lezaţi şi este administrat de către Autoritatea de Litigiu NHS
. 

În Statele Unite ale Americii, reglementarea malpraxisului medical este de competenţa statelor membre, nu a Guvernului federal. Pentru a primi compensaţie, victima trebuie să dovedească prejudiciul (îngrijirea medicală neadecvată) într-un termen legal. Dacă persoana rănită a dovedit neglijenţa care a cauzat prejudiciul, instanţa stabileşte cuantumul despăgubirilor care vor fi plătite în compensare. Acestea se acordă atât în funcţie de pierderea economică (salariile pierdute şi costul viitoarei îngrijiri medicale), cât şi de pierderile non-economice (durere şi suferinţă). De regulă, medicii trebuie să încheie o asigurare de malpraxis pentru a se proteja pe ei şi pe pacienţii lor în caz de malpraxis medical
.

CONSIDERAŢII GENERALE

Profesiunea medicală, prin specificul ei, este supusă respectării unor norme deontologice şi juridice
.

Normele deontologice (răspunderea profesională medicală) sunt  reglementate de Codul Deontologic al Colegiului Medicilor din România. Acesta respectă normele internaţionale de deontologie medicală cuprinse în Declaraţia de la Geneva din 1948, după Codul de la Nürnberg (1947), şi amendată în 1983 de către Asociaţia Medicală Mondială.

Răspunderea profesională medicală este rezultatul încălcării normelor specifice profesiunii, fără a aduce prejudicii unei persoane.

Normele juridice specifice profesiunii medicale sunt cuprinse în Legea nr. 95/2006 privind reforma în domeniul sănătăţii, unde se stipulează răspunderea civilă a personalului medical şi a furnizorului de produse sau servicii medicale, sub forma malpraxisului.

Malpraxisul medical este definit ca un comportament neprofesional, inferior unor standarde de competenţă şi pricepere unanim stabilite şi acceptate de către corpul profesional, având la bază neglijenţa sau incompetenţa şi care generează îngrijiri deficitare cu consecinţe asupra pacientului.

Art. 68 din Legea nr. 95/2006 prevede constituirea la nivelul fiecărei autorităţi publice judeţene şi a municipiului Bucureşti a unei comisii de competenţă profesională pentru cazurile de malpraxis.

În urma sesizării acestei comisii de către persoana presupus prejudiciată printr-un act de malpraxis, se desemnează un grup de experţi însărcinat cu efectuarea unui raport asupra cazului. Raportul se înaintează către comisie în termen de 30 de zile, iar comisia are obligaţia de a adopta o decizie asupra cazului în maxim 3 luni de la data sesizării. Decizia comisiei prin care se stabileşte dacă a fost sau nu vorba despre un caz de malpraxis se comunică persoanelor implicate în termen de 5 zile, contestaţiile la această decizie putând fi depuse în termen de 15 zile de la data comunicării.

Persoana prejudiciată printr-un act de malpraxis se poate adresa instanţei civile de judecată, după parcurgerea procedurii stabilirii cazurilor de malpraxis, drept prevăzut în art. 673 din Legea nr. 95/2006.

Răspunderea juridică a medicului poate avea caracter penal, adică din punct de vedere medical trebuie să se producă o infracţiune, “o faptă care prezintă pericol social, săvârşită cu vinovăţie şi prevăzută de legea penală”(art. 17 din Codul Penal).
Rămânand la aspectul malpraxisului medical, Legea nr. 95/2006 introduce noţiunea de consimţământ informat al pacientului, adică obligaţia medicului de a informa pacientul şi de a obţine acordul acestuia în scris, înainte de a fi supus la proceduri de diagnostic şi tratament, explicând pacientului diagnosticul stabilit, natura şi scopul tratamentului, riscurile şi consecinţele tratamentului propus, alternative de tratament, prognosticul bolii fără aplicarea tratamentului.

Totuşi, obţinerea consimţământului informat nu scuteşte medicul de răspundere profesională, civilă sau penală. Eroarea medicală poate produce prejudicii grave pacientului, de natură fizică sau morală, astfel că, prin art. 656 din Legea nr. 95/2006, a fost introdusă obligativitatea personalului medical de a încheia o poliţă de asigurare de răspundere civilă profesională (de malpraxis).

În România, mai ales după aderarea la Uniunea Europeană, a fost obligatorie adoptarea unei legislaţii care să stipuleze malpraxisul medical. Numărul cazurilor sesizate către comisiile Colegiului Medicilor a crescut de la an la an, dar totuşi numărul celor găsiţi vinovaţi este mic.

Colegiul poate da mustrări, avertisment sau poate solicita retragerea dreptului de practică. Astfel, în Bucureşti în 2009 au fost sesizate 270 cazuri din partea pacienţilor (dublu faţă de anul precedent), Colegiul aplicând sancţiuni în 44 de cazuri, dintre care în cazul a trei cadre medicale s-a aplicat interdicţia de a profesa o anumită perioadă de timp.

În anul 2010 au fost înregistrate două cazuri de malpraxis, în care pacienţii prejudiciaţi s-au adresat justiţiei şi au obţinut compensaţii materiale.

Din necesitatea acordării unor compensaţii materiale a apărut obligativitatea medicilor de a încheia poliţele de răspundere civilă profesională.Totuşi, niciuna dintre companiile de asigurări din România nu a plătit până în prezent nicio despăgubire vreunui pacient.

Piaţa asigurărilor din România se situează sub nivelul a 10 milioane de euro, sistemul sanitar din România având aproximativ 200.000 de angajaţi, din care 40.000 sunt medici.

Fiind obligatorii, majoritatea medicilor percep aceste poliţe ca pe nişte taxe, şi le încheie pentru sumele minime prevăzute de legislaţia în vigoare (de exemplu, 62.000 euro în cazul specialităţilor chirurgicale), sume insuficiente pentru plata unor daune cerute de pacient. Companiile de asigurări afirmă că lipsa plăţii unor despăgubiri nu se datorează în principal excluderilor din poliţă, ci mai ales procesului laborios, care durează ani de zile până când instanţa de judecată dă un verdict.

De aici şi necesitatea simplificării legislaţiei în acest domeniu, apărând noi reguli aplicate în cazurile de malpraxis. Au fost adoptate în mai 2010 modificări la Legea nr. 95/2006, în care se prevede posibilitatea de a soluţiona cazurile de malpraxis pe cale administrativă, prin înţelegerea între victimă, furnizorul de servicii medicale şi reprezentantul societăţii de asigurare. În cazul în care Comisia constată un caz de malpraxis, asiguratorul face o ofertă celui prejudiciat pentru a se încheia o înţelegere. Dacă victima prejudiciului şi personalul medical, furnizorii de servicii medicale, acceptă această înţelegere se va încheia un contract de tranzacţie. Dacă cel prejudiciat nu este de acord cu oferta asiguratorului, atunci, tot ca o noutate, soluţionarea conflictelor existente între cel care reclamă malpraxisul şi personalul medical va fi realizată de către mediatori autorizaţi, angajaţi de către direcţiile de sănătate publică.

Astfel se încearcă o armonizare a legislaţiei cu cea europeană, care se axează mai degrabă asupra despăgubirii celui prejudiciat decât asupra pedepsirii medicului
.
Normele europene şi internaţionale prevăd că nu este corect din punct de vedere etic şi nici juridic să pedepseşti penal un medic care a săvârşit o greşeală fără intenţie şi pe  care o recunoaşte, după ce în activitatea sa a salvat mii de vieţi.

Legea malpraxisului arată calea juridică pentru înţelegerea părţilor şi obţinerea de compensaţii materiale pentru cel prejudiciat, fără a antama sistemul juridic în cadrul procesului penal ori civil.

În continuare este nevoie de armonizarea legii malpraxisului cu cadrul penal actual , în special art. 182 şi 184 din Codul penal, ce prevăd infracţiunile contra vieţii şi persoanei, respectiv lovirea şi alte violenţe, vătămarea corporală şi vătămarea corporală gravă, în sensul de a se permite împăcarea părţilor în cadrul legislativ al legii speciale a malpraxisului.

Desigur că pacientul poate păstra dreptul de a acţiona oricând medicul în instanţă, pe plan penal, când se constată comiterea unei infracţiuni.

În concluzie, în mod teoretic există cadrul legislativ pentru constatarea şi eventuala pedepsire a cazurilor de malpraxis. Dar există în continuare preocupări pentru armonizarea legislaţiei şi simplificarea procedurilor pe care un pacient trebuie să le urmeze în reclamarea unui caz de malpraxis. De asemenea, există un interes mai mare pentru despăgubirea pacientului prejudiciat, decât pentru pedepsirea medicului vinovat.

În practică, până în prezent, procesele intentate de pacienţii reclamanţi au avut o durată de aproximativ 2-3 ani, iar sentinţele date au fost de cele mai multe ori în favoarea medicilor.

În 2010 au fost înregistrate două cazuri de sentinţe judecatoreşti care stipulau plata unor despăgubiri importante (de 500.000 euro în fiecare caz). În mod normal, în asemenea situaţii ar trebui să intevină societăţile de asigurare cu care medicul are încheiată poliţa de asigurare, dar poliţele au fost încheiate pentru sume mici (în cazurile chirurgicale sumele asigurate fiind de aproape 10 ori mai mici decât sumele obţinute ca despagubiri în instanţă).

Deci este important ca şi medicii şi asiguratorii să realizeze necesitatea încheierii unor poliţe care să acopere toate riscurile potenţiale şi care să poată acoperi compensaţiile oferite drept despăgubire.

Numărul sesizărilor adresate Comisiei de Disciplină a Colegiului Medicilor a crescut în fiecare an, în 2009 înregistrându-se un număr dublu faţă de 2008, ceea ce înseamnă că pacienţii sunt din ce în ce mai informaţi şi din ce în ce mai pretenţioşi când vine vorba de sănătatea proprie. Totuşi, numărul sesizărilor anuale este de câteva sute, pe când în Germania, de exemplu, există 3900 de cazuri de malpraxis pe an. Este nevoie de informarea şi educarea populaţiei cu privire la drepturile şi obligaţiile pe care le au ca pacienţi.


În continuare prezentăm reglementări privind malpraxisul medical  în state membre ale Uniunii Europene şi în Statele Unite ale Americii.

DANEMARCA

Sistemul din Danemarca prevede că toţi furnizorii şi instituţiile de îngrijire medicală (inclusiv cei din mediul privat, începând din 1 ianuarie 2004) trebuie să încheie o poliţă de asigurare. Asigurătorii care oferă astfel de poliţe trebuie să se adune într-o organizaţie, Asociaţia pentru asigurarea pacienţilor. Această asociaţie are ca scop soluţionarea cererilor şi stabilirea cuantumului compensărilor, conform reglementării privind răspunderea pentru prejudicii şi numai pentru sume care depăşesc 10.000 de coroane daneze. Pacienţii au dreptul de a exercita o cale de atac la Comisia de apel pentru vătămările aduse pacienţilor şi apoi la Înalta Curte Daneză. 

Asociaţia are şi o funcţie de reasigurare, în cazul în care cuantumul compensării este mai mare decât plafonul poliţei de asigurare sau în caz de răspundere solidară.   

Regulile privind asigurarea din schema de compensare a pacienţilor danezi se clasifică şi evaluează în funcţie de importanţă. 

Pentru a putea fi eligibile în vederea compensării, cererile privind vătămările trebuie să răspundă anumitor cerinţe, după cum urmează:

1. Regula specialistului

Constă în aprecierea dacă cel mai bun specialist din domeniul în cauză, în aceleaşi circumstanţe, ar fi oferit un tratament sau o examinare care ar fi evitat probabil vătămarea.

Vătămările cauzate prin diagnostice eronate sunt supuse regulii specialistului. În aceste cazuri, compensarea diferă de alte vătămări aduse pacientului, prin aceea că se plăteşte de cele mai multe ori pentru a compensa consecinţele bolii pacientului, iar nu pentru vătămările suferite de pacient prin tratamentul acelei boli.

2. Regula echipamentului

Această regulă prevede compensarea vătămărilor cauzate de defectele sau nefuncţionarea echipamentului tehnic folosit în timpul tratamentului  - diferă de la echipamentele pentru măsurători şi anestezie până la implanturile mecanice şi protezele din material sintetic (indiferent dacă scopul lor este să înlocuiască sau să contribuie la buna funcţionare a organelor pacientului). Vătămările cauzate prin nefuncţionarea organelor biologice ale donorului nu intră în această prevedere.

Precedentul regulii specialistului semnifică faptul că vătămările cauzate prin folosirea incorectă a echipamentului sunt evaluate potrivit acestei cerinţe, în timp ce vătămările cauzate prin defectele sau nefuncţionarea echipamentului se evaluează conform regulii echipamentului. Pacienţii sunt, de asemenea, asiguraţi pentru accidente, precum ruperea cârjelor sau defectarea cărucioarelor cu rotile.

3. Regula alternativă

Conform acestei reguli, vătămarea ar fi fost evitată dacă o tehnică sau o metodă de tratament diferită, dar egală, ar fi fost folosită. Aceasta trebuie să fi fost disponibilă la momentul tratamentului originar.

Primele reguli au tratat vătămările care pot fi evitate. Pentru cele inevitabile mai există o regulă.

4. Regula suportabilităţii

Se aplică vătămărilor rezultate din tratament care nu au putut fi evitate. Vătămarea nu a putut fi evitată printr-un tratament mai bun, prin folosirea unui echipament mai bun sau fără defecte sau prin folosirea altei tehnici sau metode de tratament la fel de adecvate.

Regula suportabilităţii cere ca gradul vătămării să fie mai mare decât poate tolera pacientul în mod rezonabil. Vătămarea trebuie să fie relativ rară
 şi gravă. 

În evaluarea gradului de vătămare relativă, trebuie comparate atât gradul pretinsei vătămări, cât şi gravitatea bolii de care a fost tratat pacientul. 

Cu cât este mai gravă boala pacientului, cu atât mai scump va fi tratamentul necesar, riscurile corespunzătoare vor fi mai mari şi astfel cu atât mai grave vătămările rezultate din tratament, pe care pacientul trebuie să le suporte pentru a fi eligibil pentru compensare.

Danemarca prevede un termen de cinci ani în care poate fi depusă o cerere de compensare, din momentul în care pacientul a cunoscut producerea vătămării.

FINLANDA

Legea finlandeză privind vătămările aduse pacienţilor, din 25.07.1986, prevede că asigurarea de malpraxis medical, numită asigurarea pacienţilor, trebuie să acopere vătămarea corporală suferită de pacienţi în legătură cu tratamentul şi îngrijirea medicală primite în Finlanda. Asigurarea trebuie să ofere despăgubiri pentru vătămările corporale susceptibile a fi rezultat din tratamentul medical şi care întrunesc una din următoarele condiţii: vătămări rezultate din tratament, vătămări legate de folosirea echipamentului, infecţii, vătămări produse prin accident, arsuri, administrarea greşită a medicamentelor şi vătămările accidentale.  

Toţi medicii profesionişti, farmaciile şi cei implicaţi în tratamentul medical au obligaţia de a se asigura împotriva unei răspunderi potenţiale, astfel cum este definită în lege. Toate companiile de asigurare care oferă asigurări de malpraxis medical în Finlanda trebuie să fie membre ale Centrului pentru asigurarea pacienţilor (înfiinţat în 1987). Acesta soluţionează cererile şi determină cuantumul compensării care urmează a fi plătită (conform reglementării privind prejudiciile). Totuşi, nu există compensare pentru vătămările minore şi niciun plafon de compensare. Criteriile de compensare au fost revizuite în 1999, pentru a reflecta mai bine evoluţia din reglementările privind îngrijirea medicală şi prejudiciile. Centrul trebuie să plătească o compensare pentru prejudicii şi în cazurile în care nu a existat asigurare. El trebuie să ofere asigurare furnizorilor de îngrijire medicală cărora li s-a refuzat acoperirea asigurării de către o companie de asigurare. În plus, Centrul are şi rolul de a garanta fondurile care oferă acoperirea asigurării victimelor în caz de lichidare sau faliment al asigurătorului. Centrul pentru asigurarea pacienţilor este supervizat de Autoritatea de supraveghere a asigurărilor. Conform acestei scheme, ratele şi clauzele contractuale pentru poliţele de asigurare ale pacienţilor trebuie divulgate şi sunt reglementate de către Autoritatea de supraveghere a asigurărilor.

Schema de asigurare a pacienţilor finlandezi acoperă vătămarea rezultată din tratamentul medical oferit de dentişti, asistente medicale, doctori şi medici chirurgi din clinici private şi publice, fizioterapeuţi, tehnicieni dentari, opticieni şi medici generalişti.

Vătămarea medicală trebuie să se datoreze după toate probabilităţile intervenţiei medicale care a produs-o. Ea trebuie să fie permanentă – pretenţiile pentru vătămări minore se exclud. Tratamentul medical aplicat corect, dar care nu ajunge la rezultatul aşteptat, nu este definit ca vătămare. Operaţia cosmetică, precum lifting-ul facial, se exclude, dacă nu este legată de o procedură medicală necesară (de exemplu, reconstrucţia facială ca urmare a unei vătămări grave).

Regulile de asigurare includ următoarele evenimente:

1. vătămarea rezultată din tratament – vătămarea trebuie să fi fost cauzată de tratamentul aplicat sau neglijat a fi aplicat, dacă un practician experimentat ar fi tratat pacientul într-un mod diferit, evitând astfel vătămarea. Astfel, tratamentul care este aplicat la un standard rezonabil este exclus din schema de asigurare;

2. vătămarea legată de echipament;

3. infecţia – deşi anumite tipuri de infecţii nu sunt acoperite (de exemplu, un apendice perforat);

4. accidentele din spitale;

5. vătămările constând în arsuri;

6. medicamentele incorect administrate;

7. vătămarea care nu poate fi evitată – această regulă se aplică doar dizabilităţii permanente, care nu este cauzată de niciunul dintre evenimentele menţionate. Evaluarea gradului vătămării este legată de criteriile prevăzute de Ministerul Afacerilor Sociale şi Sănătăţii.

Schemele de asigurare a pacienţilor din ţările scandinave variază în extinderea activităţilor de prevenire a vătămărilor produse prin malpraxisul medical. Danemarca a dezvoltat o bază de date amplă, care conţine informaţii privind diagnosticul, procedura, urmările. Ea sponsorizează grupuri de specialişti, care analizează date şi scriu rapoarte pentru revistele medicale privind reguli de bună practică pentru doctori.

Sistemele disciplinare medicale sunt total separate de sistemele de asigurare a pacienţilor. Acest principiu general este susţinut de următoarele argumente:

· principiul lipsei vinovăţiei, care presupune că greşelile trebuie să fie spre învăţare, nu pentru blam;

· cauza va fi mai greu de investigat dacă există blam, deoarece doctorii nu vor dori să ofere înregistrări sau nu vor coopera în întregime la soluţionarea cauzei;

· compensarea este scopul principal al schemelor de asigurare, nu disciplina medicală sau rezolvarea petiţiilor.

FRANŢA

Conform Codului civil francez, art. 1147, medicul are o obligaţie contractuală cu privire la „situaţiile în care neexecutarea provine dintr-o situaţie externă ce nu-i poate fi imputată”.

Răspunderea medicală aparţine tuturor profesiilor din sănătate, ca şi stabilimentelor de sănătate, precum spitalele sau clinicile.

În acelaşi timp, jurisprudenţa pune în sarcina practicienilor obligaţia de informare a pacientului, astfel încât acesta să-şi poată apăra dreptul de a pretinde compensaţii.

Victimele unui accident medical nu mai acceptă fatalitatea unui tratament terapeutic. Acestea au nevoie de o reparaţie legitimă în cazul în care condiţiile lor economice au fost profund afectate. Alţii doresc ca situaţia lor să servească de exemplu.

Se pune întrebarea cum se acordă reparaţii pentru situaţiile în care în urma unui act medical apare un handicap grav, dar nu există dovada greşelii. Singura soluţie echitabilă este aceea de a pune în sarcina întregii colectivităţi răspunderea pentru un accident medical, prin intermediul unui fond de garanţie special pentru victimele accidentelor medicale, lăsând ca personalul medical să răspundă doar acolo unde greşeala este dovedită.

Legea nr. 303 din 4 martie 2002 privind calitatea sistemului de sănătate consacră principiul după care personalul medical răspunde pentru greşeală. Reparaţiile în cazul accidentelor medicale se acordă din asigurările personalului medical, în cazul unei greşeli.

Titlul II al Codului deontologic medical, „Datoriile faţă de pacient”, conţine următoarele dispoziţii:

· Art. 32. - Din moment ce un medic a acceptat să răspundă unei solicitări, acesta se angajează să asigure personal pacientul de îngrijire conştiincioasă şi fondată pe datele ştiinţifice acumulate şi, dacă este cazul, să facă apel la o terţă persoană.

· Art. 33. - Medicul trebuie ca întotdeauna să stabilească diagnosticul cu mare grijă, consacrând timpul necesar acestui lucru şi să facă apel la toate metodele ştiinţifice, corect aplicate.

· Art. 34. - Medicul trebuie să facă prescripţiile cu claritate, având grijă să se facă înţeles atât de către pacient cât şi de personalul auxiliar, pentru obţinerea unei bune execuţii.

· Art. 35. - Medicul trebuie să acorde o informare loială, clară şi reală în legătură cu starea persoanei pe care o examinează, o îngrijeşte şi o consiliază şi cu investigaţiile şi tratamentul pe care îl propune.

Prejudiciul este indemnizabil în funcţie de şansa pe care ar fi   avut-o un pacient care ar fi refuzat un tratament sau o investigaţie care este la originea unei greşeli. Reparaţia acordată unui pacient insuficient informat cu privire la riscul prezentat de un tratament constă în evaluarea pierderii şansei pe care ar fi avut-o pacientul care ar fi refuzat tratamentul respectiv.

 O informare greşită privează pacientul de a-şi da consimţământul sau de a refuza clar un act medical ce-i este propus.

Totalitatea greşelilor medicale pot constitui infracţiunea de vătămare corporală sau ucidere, în sensul articolelor 222-19 şi 221-6 din Codul penal.

Personalul medical poate, de asemenea, să fie urmărit pentru lipsa de ajutor faţă de o persoană care în absenţa acestui ajutor şi-a agravat starea de sănătate sau a decedat.

Constituie delict:

· refuzul conştient şi voluntar al unui medic de a pune un diagnostic;

· refuzul unui medic, informat cu privire la un pericol, de a aprecia el însuşi pericolul respectiv şi de a acorda asistenţa necesară.
Nu este culpabil:

· medicul care, fiind în imposibilitate de deplasare, nu a putut acorda asistenţa necesară;

· medicul care nu a avut cunoştinţa sau conştiinţa iminenţei unui pericol.

Tardivitatea unui diagnostic nu constituie o infracţiune, dacă aceasta se explică prin complexitatea simptomelor şi dificultatea lor de constatare şi interpretare.

O eroare de diagnostic nu este ea însăşi o infracţiune.

În schimb, absenţa unei examen aprofundat, care nu a permis stabilirea unui diagnostic eficace şi suficient pentru a evita un deces, se consideră delict de ucidere din culpă.

Indemnizarea accidentelor medicale se poate realiza prin patru căi:

· prin intermediul fondului de garanţie special pentru victimele accidentelor medicale, alimentat din diverse contribuţii sociale şi poliţe de asigurare;

· din asigurările sociale;

· din asigurările de răspundere civilă a personalului medical în caz de greşeală din partea acestora;

· din sistemul de asigurări obligatorii a persoanelor private, finanţat de către o mică colectivitate şi ale căror prime sunt extrem de mari.

În anul 2002 s-a înfiinţat Oficiul Naţional de Indemnizare a Accidentelor Medicale (ONIAM), instituţie ce se află în subordinea Ministerului Sănătăţii şi care are următoarele atribuţii:

· de a soluţiona litigiile legate de pagubele imputabile ca urmare a unui act medical de prevenire, diagnostic sau tratament;

· indemnizarea victimelor. În cazul în care indemnizarea victimei se face din asigurări, ONIAM are un rol de intermediere;

· printre altele, are în subordine Observatorul de risc medical (ORM), însărcinat cu colectarea datelor privind accidentele medicale şi indemnizarea acestora.

GERMANIA

La sistemul german de sănătate are acces întreaga populaţie. Este însă un sistem descentralizat şi diversificat ce constă în peste 200 de asiguratori care într-o oarecare măsură concurează între ei. Aceşti asiguratori se autoadministrează, chiar dacă în limitele unui cadru legal obligatoriu şi sub controlul unei agenţii federale. Aproximativ 90% din populaţie este cuprinsă în schema obligatorie de asigurări de sănătate (termenul german pentru sistemul social de asigurări de sănătate). Totuşi, Germania permite celor cu venituri consistente să iasă din sistemul obligatoriu şi să fie asiguraţi privat, opţiune exercitată de aproape 10% din populaţie
.

În ceea ce priveşte furnizorii de servicii medicale, există o mare diversitate şi descentralizare. Îngrijirile medicale sunt oferite de către medicii din spitale şi de către medicii din mediul privat. Spitalele pot aparţine diferitelor entităţi, private şi publice. Atât medicii din mediul privat cât şi spitalele încheie contracte pentru a deveni furnizori de servicii pentru schemele obligatorii de asigurări de sănătate, iar aceste contracte se negociază între directorii asociaţiilor furnizorilor de servicii medicale şi directorii asociaţiilor asiguratorilor de servicii medicale. 
Medicii germani sunt cuprinşi în general în sistemul public. Ei formează asociaţii medicale la nivel de stat, care sunt afiliate la Asociaţia Medicală Federală. Asociaţiile medicale sunt organisme care se autoadministrează. Ele stabilesc competenţele profesiei medicale, în mai multe moduri, definind standarde de îngrijiri medicale.
Deşi Germania este o ţară cu un sistem de drept continental, reglementările privind malpraxisul medical nu diferă foarte mult de cele din Statele Unite. Dreptul german privind malpraxisul medical se bazează pe prevederile Codului civil privind răspunderea contractuală şi delictuală, deşi diferite cazuri de răspundere în contextul tratamentului medical au fost dezvoltate de jurisprudenţă. Cele mai comune cauze de răspundere sunt tratamentul defectuos, diagnosticul eronat, medicaţia greşită, lipsa comunicării unor informaţii şi tratamentul neautorizat.
Despăgubirile în cazurile de malpraxis medical se acordă în temeiul prevederii din Codul civil privind despăgubirea pentru prejudiciile suferite. Despăgubirile sunt compensatorii în întregime. Despăgubirile cu caracter punitiv nu se acordă în Germania. Deşi despăgubirea prejudiciului (daune materiale) este principalul mod stabilit de Codul civil, pot fi pretinse despăgubiri morale, iar ambele forme de indemnizaţie sunt uzuale în caz de malpraxis medical.
În caz de malpraxis medical şi de prejudiciu personal în general pot fi acordate şi costul tratamentului, reabilitarea, ameliorarea consecinţelor prejudiciului permanent şi îngrijirea pe termen lung. În plus, pierderile veniturilor se compensează şi se acordă despăgubiri pentru durere şi suferinţă. Începând cu reforma legislativă majoră din 2002, despăgubirile pentru durere şi suferinţă se acordă indiferent dacă răspunderea este contractuală sau delictuală, iar această modificare legislativă a crescut numărul cazurilor de malpraxis medical în care pot fi acordate despăgubiri pentru durere şi suferinţă. 
Datorită reţelei extinse de asigurări oferită de sistemul german de securitate socială, victima cetăţean german al unui prejudiciu cu caracter personal are mai puţine pierderi pecuniare decât un cetăţean american. Indemnizaţiile care acoperă pierderile victimei cetăţean german includ îngrijirile medicale oferite de asiguratorul social sau privat, concediul medical remunerat nelimitat oferit fie de angajator fie de asiguratorul de sănătate, pensiile generoase de dizabilitate din schema socială de asigurări de pensii şi, dacă se poate, indemnizaţiile de sănătate. Această reţea socială are un efect paliativ asupra despăgubirilor, deşi asiguratorii sociali se pot întoarce împotriva persoanei responsabile delictual sau contractual, exercitând dreptul obligatoriu de subrogaţie în acţiunea victimei.
Efectul de acoperire a prejudiciului al acestei reţele sociale de asigurare prezintă două aspecte. Mai întâi, cheltuielile medicale care sunt antrenate prin tratamentul oferit de către asiguratorul de sănătate socială sunt mai standardizate decât cele care pot apărea în mediul privat, iar cheltuielile cu tratamentul medical din sistemul privat nu vor fi acoperite, decât dacă se indică medical. În al doilea rând, victima cetăţean german a unui prejudiciu personal ar putea fi mai puţin îndreptăţită să intenteze o acţiune decât un cetăţean american, deoarece victima cetăţean german are mai puţine pierderi pecuniare.
În cazul absenţei pierderilor tangibile importante, victima cetăţean german a unui prejudiciu personal poate avea o pretenţie pentru a obţine despăgubiri pentru durere şi suferinţă. Cuantumul despăgubirilor germane este însă destul de redus conform standardelor americane, deşi în ultimul timp cuantumul despăgubirilor germane a crescut pentru majoritatea prejudiciilor grave. În ultimii ani, cuantumul despăgubirilor cauzate de durerea şi suferinţa pricinuite de dizabilităţi grave fizice şi mentale cauzate de tratament defectuos la naştere a crescut de la 250.000 euro la 500.000 euro.
Pentru prejudicii mai puţin grave însă, cuantumul despăgubirilor pentru durere şi suferinţă a stagnat în ultimele două decenii până la 20.000 euro  pentru pierderea unui membru şi până la 40.000 euro pentru pierderea unui ochi. Avocaţii germani motivează că despăgubirile pentru durere şi suferinţă sunt încă destul de reduse şi atribuie această stagnare numărului redus de despăgubiri pentru durere şi suferinţă acordate de instanţă. Doar 8% din cazurile de malpraxis se soluţionează în instanţă.
Principalele raţiuni pentru cuantumul redus al despăgubirilor pentru durere şi suferinţă în Germania sunt de ordin procedural. În procesele civile din Germania nu există juraţi. Cauzele sunt judecate de către judecători şi, deşi Germania nu are doctrina stare decisis, despăgubirile pentru durere şi suferinţă se acordă adeseori conform precedentului, deşi fiecare cauză se prezumă a fi soluţionată în funcţie de circumstanţe. Sunt  publicate tabele de despăgubiri pentru durere şi suferinţă pentru diferite răniri, folosite drept ghid de către instanţe.
Reclamanţii şi avocaţii lor studiază de asemenea tabelele de despăgubiri pentru durere şi suferinţă, pentru a evita să fie puşi în situaţia de a suporta parţial cheltuielile de judecată. În Germania, cheltuielile de judecată în procesele civile sunt suportate de către partea care pierde procesul, care trebuie să suporte nu numai cheltuielile legate de instanţă, ci şi cheltuielile cu avocaţii şi celelalte cheltuieli ale părţii care câştigă procesul. Dacă însă partea care câştigă procesul are o pretenţie pecuniară mai mare decât i se acordă de către instanţă, victoria este una parţială, iar cheltuielile se împart proporţional cu suma pe care nu a obţinut-o.
Victima malpraxisului medical este cea care intentează proces pentru pretinderea despăgubirilor de la asiguratorul de răspundere medicală sau de la spital. Dacă victima nu poate obţine câştig la acest nivel, poate intenta proces sau poate apela la un serviciu de mediere. Ultima soluţie are avantajul de a fi gratuită, în timp ce în proces reclamantul suportă riscul de a fi pus să suporte cheltuielile dacă pierde, acestea constând în cheltuielile din instanţă, cheltuielile cu partea care câştigă şi onorariile propriului avocat. Cheltuielile neprevăzute nu sunt admise în Germania.
Dacă centrul de mediere consideră că există o vătămare pentru care medicul este responsabil, victima poate apela din nou la asiguratorul de răspundere profesională. În 85% din cazurile de malpraxis situaţia se tranşează pe baza opiniei centrului de mediere. 15% din cazuri se soluţionează în instanţă, unde instanţa dă o hotărâre care de regulă urmează soluţia dată de centrul de mediere. Conform acestei practici, majoritatea cazurilor de malpraxis medical se soluţionează în afara instanţei, fie imediat sau după ce centrul de mediere a exprimat o opinie.
Centrele de mediere sunt asistate de asociaţiile medicale de stat, deşi sunt organizaţii independente care se bucură de mult respect pentru decizia lor independentă. Personalul centrelor este alcătuit din avocaţi şi doctori, iar evaluările sunt adeseori efectuate pe principiul pro bono de către medici voluntari. În plus faţă de asistenţa acordată victimelor cazurilor de malpraxis, ei întocmesc statistici privind sesizările supuse atenţiei lor, care sunt actualizate anual de către Asociaţia Medicală Federală. Principalul scop al acestor statistici este unul medical, pentru a evita erorile pe viitor.
Asiguratorii de sănătate oferă de asemenea servicii de consultanţă pentru asiguraţi, după cum prevede legea. Aceste instituţii oferă şi evaluări în cazuri de malpraxis medical. Centrele de servicii sunt organizate la nivel de stat.
Nu există statistici oficiale privind incidenţa malpraxisului medical sau costul său, iar cifrele oferite aleatoriu asupra numărului pretenţiilor şi soluţionarea lor nu sunt întotdeauna în acord. Nu există statistici privind dimensiunea despăgubirilor, cu excepţia tabelelor privind cuantumul despăgubirilor pentru durere şi suferinţă acordate de instanţă.
În privinţa soluţionării pretenţiilor de săvârşire a unui act de malpraxis medical, asiguratorii şi centrele de mediere sunt de acord că aproximativ o jumătate din cazuri sunt nejustificate, fiind astfel respinse. 
Deşi Germania a experimentat o creştere a pretenţiilor în cazurile de malpraxis în ultimii ani şi o scădere a cuantumului despăgubirilor cauzate de durere şi suferinţă pentru vătămări foarte grave, răspunderea pentru malpraxisul medical conduce în general la despăgubiri destul de modeste. Principalul motiv pentru această stare de fapt este reţeaua de asigurări extinsă, care acoperă cheltuielile medicale şi piederea veniturilor victimei.
Majoritatea pretenţiilor din cazurile de malpraxis sunt tranşate de către asiguratorii de răspundere profesională şi slaba incidenţă a proceselor este atribuită rolului centrelor de mediere ale asociaţiilor medicale şi serviciilor consultative ale asiguratorilor de sănătate socială. Aceste instituţii foarte respectate evaluează pretenţiile şi facilitează reclamanţilor şi asiguratorilor de răspundere profesională ajungerea la un acord.   
Baza juridică a răspunderii medicului ca şi cea a instituţiei spitaliceşti este contractul încheiat cu medicul sau cu spitalul. Acest contract cu medicul este un contract de închiriere, reglementat prin paragraful 611 din Codul civil german.


Doar în cazuri excepţionale contractul cu medicul va fi considerat un contract de antrepriză (art. 631 Codul civil),  cu consecinţa faptului că medicul este supus obligaţiei unui rezultat.


Răspunderea medicului poate fi, de asemenea, angajată pe baza  art. 823 din Codul civil, ca urmare a săvârşirii unor acte ilicite, altfel spus, în baza răspunderii delictuale.

Medicul nu se angajează în niciun caz în vindecarea unei boli, ci el face tot ce este necesar pentru tratarea ei, cu toate diligenţele şi cunoştinţele profesionale. El are, de asemenea, obligaţia de informa pacientul cu privire la actul medical.

Regula spune că un pacient care a suferit o daună în cadrul unui tratament medical sau în urma unei internări într-un spital, fără ca răspunderea medicului sau a instituţiei spitaliceşti să poată fi stabilită, nu are niciun drept la indemnizaţie, conform legii (Opferentschädigungsgesetz). Această lege nu prevede niciun fel de drepturi, decât în cazul greşelii intenţionale sau a unei neglijenţe majore.

În principiu, medicul nu comite o greşeală decât dacă el nu-şi îndeplineşte obligaţiile medicale şi diligenţele privind pacientul, făcând recurs la toate mijloacele şi datele ştiinţifice pe care le deţine.


Administrarea probelor este capitală, deoarece de aceasta depinde calculul indemnizaţiei acordate victimei actului medical. Pacientul trebuie să demonstreze că medicul sau spitalul nu şi-au îndeplinit obligaţiile contractuale.


Existenţa prejudiciului este condiţia antrenării răspunderii medicale. În caz de răspundere pentru greşeala unui medic şi a instituţiei spitaliceşti, trebuie plecat de la principiul că prejudiciul cauzat trebuie indemnizat pentru toată amploarea sa, deşi se face o diferenţă între paguba materială şi cea care nu are natură materială.


Art. 847 din Codul civil german prevede indemnizarea prejudiciului moral dacă pacientul este afectat corporal sau sănătatea sa este compromisă. Acesta este în principiu acordat pentru a compensa o durere provocată, pierderea bucuriei de a trăi sau pentru a compensa într-o manieră satisfăcătoare dauna ce i-a fost cauzată de către medic sau de către spital.


Baza de indemnizare pentru un prejudiciu moral nu este reglementată prin lege, fiind fixată de către tribunal, de la caz la caz.


Pe lângă prejudiciul moral şi cel material, jurisprudenţa ia în considerare şi cererile victimelor al căror prejudiciu se referă la informaţiile insuficiente primite de la medic. Ca urmare, consimţământul pacientului cu privire la actul medical nu este valabil, dacă pacientul nu a primit suficiente informaţii cu privire la şansele, alternativele posibile, riscurile şi efectele secundare ale intervenţiei proiectate.


Dacă aceste explicaţii nu i-au fost furnizate, consimţământul pacientului nu mai este valabil, iar medicul sau spitalul sunt obligaţi la acordarea de despăgubiri, chiar dacă nu a existat nicio carenţă din punctul de vedere al actului medical, iar urmările neplăcute ale acestui fapt erau inevitabile din punct de vedere medical.


Dacă un pacient poate dovedi existenţa unei greşeli grave de tratament din partea medicului, jurisprudenţa, ţinând cont de circumstanţele particulare, dă posibilitatea aducerii probelor legăturii de cauzalitate între greşeala de tratament şi pagubele survenite.


Dacă un medic care tratează un pacient lucrează pe baza unui contract de muncă într-un spital, medicul este considerat un auxiliar de execuţie în spital (art. 276 din Codul civil) şi, ca atare, greşelile medicale sunt puse în sarcina spitalului. Astfel, medicul şi spitalul sunt răspunzători solidar pentru greşeala medicală săvârşită. Spitalul se poate delimita de medic, în funcţie de greşeala comisă şi de gravitatea pagubelor survenite.

Sunt situaţii în care un medic deţine atât un contract de colaborare cu un spital, cât şi dreptul da a trata pacienţi în sistem privat, dar în cadrul unui spital. În această situaţie nu se poate imputa spitalului o greşeală efectuată de un medic în absenţa unui contract de muncă. Dacă totuşi spitalul este implicat în crearea prejudiciului, atunci răspunderea se împarte.

ITALIA

Programul de compensare din Italia prevede compensarea vătămărilor produse prin vaccinări, transfuzii de sânge şi derivate din sânge. Acesta a fost prevăzut în 1992, ca o schemă de stat bazată pe lipsa  vinovăţiei, administrată de Ministerul italian al Sănătăţii şi de autorităţile de sănătate de la nivel local, deşi pacienţii vătămaţi pot introduce acţiune şi la instanţele civile.

Acţiunile trebuie intentate în termen de doi ani de la evenimentul care a produs vătămarea. Această cerinţă a fost introdusă în 1995; anterior nu a fost prevăzut niciun termen.

Nu există un prag de raritate, iar gravitatea vătămării este definită ca un prejudiciu ireversibil, care are ca rezultat o dizabilitate sau o boală de durată, inclusiv decesul. Înregistrările medicale trebuie să fie disponibile la evaluare.

Schema include terţii (de exemplu, persoana vaccinată recent, care contactează un virus de la o altă persoană, intră în schemă).

Într-o primă etapă, autorităţile de sănătate de la nivel local adună petiţiile şi informaţiile necesare. Cererile eligibile sunt înaintate Ministerului Sănătăţii. Petiţiile sunt trimise apoi conducerii medicale a spitalului, care procedează la o examinare minuţioasă a petentului. Aceste informaţii sunt oferite apoi Ministerului Sănătăţii, care determină drepturile la indemnizaţii.

Schema nu prevede prevenirea vătămărilor şi nu are un rol disciplinar, fiind finanţată prin taxe.

Drepturile la indemnizaţiile prevăzute prin Programul de compensare din Italia includ ajutorul de deces, pensiile în caz de boală şi costurile tratamentelor.    

MALTA

Potrivit art. 31 al Legii XII din 2003 privind profesiile medicale, cu modificările ulterioare, Consiliul medicilor este organismul abilitat de a investiga şi soluţiona plângerile formulate de pacienţi împotriva neglijenţelor ori tratamentelor medicale necorespunzătoare, în urma cărora aceştia au suferit prejudicii de natură fizică ori morală.

 De asemenea, art. 32 din aceeaşi lege menţionează că termenul pentru depunerea oricăror cereri pentru cazurile de malpraxis este de doi ani din momentul producerii prejudiciului pentru partea vătămată.

Referitor la măsurile luate de Consiliul medicilor în cazul constatării unor cazuri de malpraxis medical, acestea pot merge de la suspendarea licenţei şi plata unor indemnizaţii compensatorii, până la retragerea licenţei şi a dreptului de a profesa, dacă fapta comisă constituie infracţiune şi este judecată de instanţele de drept comun. Investigaţia realizată de membrii Consiliului nu împiedică ca partea vătămată să înainteze o acţiune separată în faţa instanţelor de judecată, în scopul reparării prejudiciului suferit.

MAREA BRITANIE

Serviciul Naţional de Sănătate (NHS) administrează cazurile de malpraxis medical. NHS a fost înfiinţat în 1948, cu scopul de a oferi populaţiei îngrijiri medicale în mod gratuit
.

În Marea Britanie, răspunderea medicală este de natură delictuală, ţinând în special de neglijenţă. În general, în practică, în cazurile de malpraxis medical trusturile Serviciului Naţional de Sănătate şi autorităţile de sănătate sunt cele urmărite, mai curând decât medicii ca persoane fizice. Trusturile NHS şi autorităţile de sănătate sunt responsabile pentru actele de neglijenţă şi omisiunile angajaţilor lor – medici şi asistente. Răspunderea rezultă din obligaţia de îngrijire medicală pe care trusturile NHS o datorează pacienţilor lor. Această răspundere a avut ca rezultat o politică guvernamentală cunoscută ca „indemnizaţia NHS”, care este antrenată atunci când un angajat NHS în timpul serviciului este responsabil pentru un act de neglijenţă sau omisiune (neglijenţă medicală) care are ca rezultat rănirea adusă unui pacient sau voluntar NHS.

NHS este responsabil pentru personalul medical neglijent şi trebuie să suporte întreaga răspundere financiară atunci când rănirea s-a produs din neglijenţă şi nu să caute să-şi recupereze costurile de la personalul medical implicat. Atunci când este invocată neglijenţa, NHS este responsabil pentru acoperirea costurilor legale şi administrative; cu apărarea sau, dacă este posibil, cu ajungerea la un acord; cu acoperirea costurilor reclamantului după cum convin cele două părţi sau după cum stabileşte instanţa şi cu acoperirea despăgubirilor acordate fie o dată, fie în mod periodic.
Indemnizaţia NHS acoperă doar consecinţele financiare ale unui act de neglijenţă medicală, nu şi cercetările disciplinare ori regulamentare. Aceasta nu se extinde la medicii generalişti (medicii de familie), medicii stomatologi, farmacişti, optometrişti, alt personal medical independent (moaşe), angajaţii spitalelor din mediul privat, autorităţile locale de educaţie, agenţiile bazate pe voluntariat. Medicii generalişti aparţin unei societăţi medicale sau unei uniuni care oferă consiliere şi poate prelua apărarea şi soluţionarea cazului.
Prin indemnizaţia NHS, trusturile NHS suportă cheltuielile cu despăgubirile acordate mai ales decât Ministerul Sănătăţii. Deoarece cuantumul despăgubirilor acordate poate atinge milioane de lire sterline, ceea ce ar afecta în mod negativ bugetul acestor trusturi care acordă îngrijire medicală populaţiei, au fost înfiinţate o serie de programe (scheme) de acoperire a pretenţiilor în cazuri de malpraxis medical. În prezent se desfăşoară Schema de Neglijenţă Medicală pentru Trusturi, înfiinţată pentru despăgubirile acordate după 1 aprilie 1995. Pretenţiile financiare adresate anterior acestei date ţin de Schema Răspunderilor Existente, finanţată la nivel central de către Ministerul Sănătăţii. Aceste programe au fost înfiinţate pentru administrarea pretenţiilor pecuniare şi reducerea cheltuielilor legale. Schema de Neglijenţă Medicală pentru Trusturi este un program de risc voluntar, iar trusturile pot opta să intre în aceasta şi să plătească o primă prestabilită pentru acoperirea cheltuielilor necesare, ca o schemă de asigurare. Discounturi de până la 30% din primă sunt disponibile pentru trusturile NHS care îşi asumă paşii necesari de management al riscului. Ministrul Sănătăţii recomandă trusturilor NHS să participe la acest program, iar în prezent toate trusturile NHS participă la această schemă.
Schema de Neglijenţă Medicală pentru Trusturi este administrată de către Autoritatea de Litigiu NHS, înfiinţată ca urmare a creşterii pretenţiilor financiare în cazurile de malpraxis. Autoritatea de Litigiu este o autoritate specială de sănătate, care face parte din NHS şi care administrează latura legală a pretenţiilor prin avocaţi agreaţi şi este responsabilă pentru plata oricăror despăgubiri sau cheltuieli de judecată.
Costurile acordării oricărei despăgubiri împotriva NHS sunt oferite din bugetul fiecărui trust, din credite sau prin Schema privind Neglijenţa Medicală pentru Trusturi. Schema privind Neglijenţa Medicală pentru Trusturi acoperă despăgubirile acordate din contribuţiile membrilor potrivit principiului pay as you go, pentru minimizarea impactului asupra sumelor disponibile pentru îngrijirea medicală a pacienţilor în orice perioadă financiară.
Autoritatea de Litigiu NHS trebuie să opereze în cadrul unui buget stabilit de Guvern (plafon pentru resursele din venituri) care, pentru anul financiar 2007-2008, a fost de 2.642, 36 milioane lire sterline. În această perioadă, Autoritatea de Litigiu a avut un surplus de 3,13 milioane lire sterline (aproximativ 4,3 milioane dolari americani). În plus, la sfârşitul lui 2007-2008, Autoritatea de Litigiu a avut o balanţă de plăţi de 124,9 milioane lire sterline. Aceşti bani provin din sumele colectate pentru Schema de Neglijenţă Medicală pentru Trusturi care nu au fost folosite în perioada de referinţă. Autoritatea de Litigiu administrează programul în sensul că i se cere să ţină cont de variaţiile posibile pentru cheltuielile planificate, de exemplu atunci când un caz de malpraxis medical se încheie mai devreme decât se estimează prin colectarea unor contribuţii suficiente pentru eventualitatea în care ar exista un imapact advers asupra cash flow-ului. Ca rezultat al balanţei de plăţi, Autoritatea a redus contribuţiile la programul pentru 2008-2009, făcând reduceri membrilor şi plănuind să colecteze cu 70 milioane lire sterline  mai puţin decât se anticipase.
O parte din mandatul NHS constă în evitarea litigiilor, dacă este posibil. Ea are ca scop maximizarea resurselor disponibile pentru îngrijirea pacienţilor, apărându-se de acţiunile nefondate şi soluţionând acţiunile întemeiate. Organismele NHS sunt îndrumate să acorde pacienţilor explicaţii şi scuze. Se urmăreşte pe cât posibil evitarea proceselor, doar 4% din cazurile de malpraxis ajungând în instanţă, inclusiv acordurile care implică minori ce trebuie aprobate de instanţă.
Mandatul Autorităţii de Litigiu NHS mai prevede minimizarea riscului că îngrijirea acordată pacientului dintr-o anumită comunitate este soluţionat printr-un acord general împotriva unui organism local NHS. Astfel, are ca obiectiv împărţirea cheltuielilor înţelegerilor în timp, prin împărţirea plăţilor periodice acordate reclamantului de-a lungul vieţii sale, considerând această metodă ca fiind cea mai eficientă pentru soluţionarea cheltuielilor în cazurile de malpraxis, atunci când costurile sunt importante.
În perioada 2007-2008 Autoritatea de Litigiu NHS a primit 5470 de sesizări legate de cazuri de malpraxis medical împotriva organismelor NHS şi a soluţionat 6.679 de pretenţii. În aceeaşi perioadă, despăgubirile acordate pacienţilor în legătură cu malpraxisul medical şi cheltuielile legale suportate de Autoritatea de Litigiu NHS s-au ridicat la 633,3 milioane lire sterline.  Politica Autorităţii NHS de evitare a litigiilor este demonstrată de statistici. Astfel, 96% din cazurile pe care le-a instrumentat s-au soluţionat în afara instanţei, printr-o varietate de metode de soluţionare alternativă a disputeor, iar în ultimii ani, din totate cazurile de malpraxis medical, 41% au fost abandonate de către reclamanţi; 41% s-au soluţionat în afara instanţei; 4% în instanţă, când s-au aprobat acordurile negociate între părţi, iar 14% au rămas a fi soluţionate în instanţă. Mai puţin de 50 de cazuri de malpraxis medical sunt contestate anual în instanţă.
Anumiţi medici nu sunt consideraţi ca fiind angajaţi ai NHS şi nu sunt indemnizaţi  de NHS. Aceştia obţin indemnizaţii printr-o organizaţie de apărare medicală, precum Uniunea de Apărare Medicală ori Societatea de Protecţie Medicală sau, în anumite condiţii, printr-o asigurare încheiată pe piaţa liberă. Indemnizaţia oferită de unele organizaţii medicale de apărare este una discreţionară, medicul având doar dreptul de a solicita asistenţă, iar organizaţia luând hotărârea dacă să indemnizeze sau nu medicul, în funcţie de circumstanţele cauzei.
Guvernul a legiferat un nou program privind regresul NHS în cazurile de malpraxis medical, Legea din 2006  privind regresul NHS. Acest program este limitat la pretenţii mai mici de 20.000 lire sterline. Legislaţia care acordă secretarului de stat pentru sănătate autoritatea de a înfiinţa acest program prevede că el trebuie, în plus faţă de ofertele de compensare, să includă prevederi care necesită acordarea unei explicaţii, o scuză şi un raport asupra acţiunii care a fost sau va fi luată pentru a împiedica apariţia unor cazuri similare. Scopul introducerii acestui program suplimentar nu este doar acela de a reduce cheltuielile de judecată, ci şi de a îndrepta carenţele vechiului program.   
Malpraxisul medical constă în intervenţia medicală aplicată în tratamentul unui pacient, care a contribuit la o deteriorare a stării acestuia.

În dreptul civil, malpraxisul este un prejudiciu: un act sau o omisiune care aduce atingere proprietăţii persoanei fizice, reputaţiei sau interesului ei. Reglementarea privind prejudiciile impune obligaţia persoanei de a prevedea în mod rezonabil dacă purtarea sa ar putea aduce atingere altei persoane. În cele mai multe cazuri de malpraxis medical, reclamantul trebuie să dovedească că a suferit un prejudiciu datorat neglijenţei furnizorului de servicii medicale.

Unele comportamente datorate neglijenţei medicale pot constitui infracţiuni.

În cadrul NHS, sarcina grijii faţă de pacient revine trusturilor NHS.

În Marea Britanie, evoluţia conceptului de malpraxis medical datează de puţin timp. Prejudiciul datorat neglijenţei a apărut în cauza Donoghue vs. Stevenson, din 1932, când s-a statuat răspunderea comerciantului pentru produsele defectuoase.

Precedentul-cheie în stabilirea culpei medicale l-a constituit procesul Bolam, din 1950. Cauza a oferit testul Bolam. Acesta este invocat în apărarea medicilor profesionişti, când au acţionat în conformitate cu practica acceptată ca fiind adecvată de către un organ de opinie medicală responsabil.
În practică, aceasta a făcut deosebit de dificilă câştigarea proceselor referitoare la pretenţii rezultate din malpraxisul medical. Testul Bolam a fost amendat printr-o hotărâre de la sfârşitul anilor '90, pentru a permite judecătorului să constate că o decizie medicală care nu este capabilă de o analiză logică potrivnică nu este rezonabilă şi deci tratamentul constituie malpraxis.

Pentru a se ocupa de malpraxisul medical în NHS, Guvernul a creat un fond finanţat central pentru cheltuielile rezultate din pretenţiile ridicate împotriva NHS. Autoritatea de Litigiu NHS (NHSLA) a fost înfiinţată în 1995, pentru a reprezenta în proces secretarul de stat. Contribuţiile provin de la trusturile NHS, pe baza evaluărilor procedurilor lor de management al riscului. Procesele intentate medicilor generalişti şi altor profesionişti implicaţi în îngrijirea primară nu intră în competenţa NHSLA, ci a unui număr de organizaţii medicale de apărare.

Recunoscând obligaţia financiară tot mai mare impusă prin pretenţiile rezultate din culpa medicală împotriva NHS – multe rezultate din procedurile de intervenţie întreprinse, din ce în ce mai complexe – şi căutând să rectifice deficienţele din sistemul existent, Departamentul Sănătăţii a iniţiat o serie de dezbateri, finalizate în iulie 2003 cu publicarea unui document consultativ
.

Acesta a subliniat importanţa prevenirii neglijenţei, prin reducerea riscurilor, prevenirii prejudiciului şi promovării bunei practici, mai curând decât acordarea de despăgubiri. Atunci când este necesară o acţiune în justiţie, a fost propus un răspuns mai bine coordonat şi dezvoltarea unui sistem de compensare mai predictibil, sugerându-se constituirea unei scheme de compensare NHS.     

Reforma din 2003 a recunoscut limitele sistemului de soluţionare a cauzelor de malpraxis medical. Procesele au avut tendinţa de a dura tot mai mult, implicând cheltuieli mari, ceea ce a încurajat medicii să practice o medicină defensivă şi să evite proceduri mai riscante.

Lipsa alternativelor la compensarea legală face foarte dificil pentru victimele accidentelor sau culpei medicale să obţină explicaţii în legătură cu ceea ce li s-a întâmplat şi mai ales să obţină scuze.

NHS a fost acuzat de încercarea de a acoperi malpraxisul şi de a se împotrivi în mod deliberat unor astfel de acţiuni. Negarea răspunderii şi  costurile din ce în ce mai mari au dus la taxe legale controversat de mari, datorate apărării din aceste procese. Conform Oficiului Naţional de Audit, pentru majoritatea pretenţiilor mai mici de 45.000 £, costurile legale şi administrative asociate au depăşit compensarea finală. Potrivit documentului consultativ, 95% din cauze se soluţionează pe cale judecătorească.

SPANIA

În general, medicii pot fi traşi la răspundere pentru prejudiciile cauzate pacienţilor în baza unei răspunderi contractuale. Astfel, în cazul în care medicul este angajat într-un spital public, răspunderea pentru cazurile de malpraxis este atât de natură administrativă, cât şi civilă. Articolul 1101 din Codul civil spaniol prevede că reclamantul se poate adresa fie pe cale administrativă, şi anume conducerii unităţii medicale, fie pe cale civilă, respectiv instanţelor de judecată pentru recuperarea prejudiciului suferit.

De asemenea, medicii au o obligaţie de a face şi nu una de rezultat, fiind ţinuţi de jurământul medical pentru a depune toate diligenţele în măsura cunoştinţelor profesionale pentru a vindeca sau trata corespunzător pacientul.

În cazul apariţiei unor cazuri de malpraxis medical, sunt luate în vedere două modalităţi de reparare a prejudiciului produs, şi anume: pe de o parte calea judiciară, prin intentarea unei acţiuni în justiţie, iar pe de altă parte calea extrajudiciară, ce presupune apelarea la proceduri specifice, mediere, conciliere şi arbitraj, pentru a soluţiona pe cale amiabilă litigiul dintre pacient şi medicul respectiv.

Astfel, pacienţii care au suferit un prejudiciu în urma unui caz de malpraxis medical au la dispoziţie posibilitatea de a se adresa pentru repararea lui oficiilor pentru protecţia consumatorului, companiei de asigurări cu care medicul în cauză are încheiată o asigurare de malpraxis sau Colegiului medicilor unde este înscris medicul respectiv.

 Cuantumul daunelor în caz de malpraxis bazat pe răspunderea medicală este stabilit de instanţa de judecată, în funcţie de circumstanţele cauzei, sau pe cale extrajudiciară, prin acordarea unei indemnizaţii din partea asigurătorului.

Sarcina dovedirii prejudiciului revine reclamantului, iar potrivit art. 1968 din Codul civil spaniol acţiunea în repararea prejudiciului este supusă unui termen de prescripţie de un an de la producerea acestuia.

Pe lângă răspunderea contractuală, poate apărea şi răspunderea delictuală, atunci când un medic acţionează fără a avea consimţământul pacientului într-o anumită situaţie, de exemplu în cazurile de urgenţă.

Referitor la cazurile de conciliere între medic şi pacient, se au în vedere reclamaţiile depuse direct la administraţiile unităţilor medicale împotriva neglijenţelor medicilor în activitatea lor profesională. Este necesar ca înainte de a promova o acţiune în instanţă să se desfăşoare o procedură de conciliere între părţi, în cadrul judecătoriei de pace competente. Acordul părţilor de a soluţiona pe cale extrajudiciară litigiul apărut trebuie apoi ratificat de o instanţă de judecată.

Totuşi, când procedura medierii sau cea a concilierii între părţi nu are un rezultat concret, se poate apela la un arbitraj specific, care să respecte principiile contradictorialităţii, egalităţii şi publicităţii, principii care constituie fundamentele unei judecăţi echitabile.

În acest sens, au fost create tribunale arbitrale medicale, ce reprezintă o metodă alternativă pentru soluţionarea litigiilor care apar în cazurile de malpraxis medical, instanţe ce garantează obţinerea unei decizii juste, rapide şi cu autoritate de lucru judecat.

În cazul arbitrajului medical, acesta poate fi definit drept o instituţie juridică, implicând două sau mai multe persoane, una dintre ele cu calificare medicală, prin care se rezolvă o situaţie litigioasă rezultată în urma act medical neprofesional, cu arbitrii desemnaţi de părţi, ale căror decizii sunt luate cu respectarea regulilor de drept.

Această procedură necontencioasă contribuie la îmbunătăţirea relaţiilor medic-pacient şi la repararea oricăror prejudicii fără a aduce atingere reputaţiei profesionale a medicului în cauză.

Arbitrajul medical poate fi caracterizat prin următoarele:

· voinţa neechivocă a părţilor; 

· aplicarea normelor de drept specifice dreptului civil (tribunalele arbitrale medicale soluţionează plângerile depuse împotriva medicilor şi personalului medical pentru răspunderea civilă, precum şi pe cele de natură penală).

Există mai multe tipuri de arbitraje: contractual sau ad-hoc (care se desfăşoară instituţionalizat în cadrul colegiilor profesionale ale medicilor şi avocaţilor); de drept (prin interpretarea normelor juridice de către un judecător de pace); echitabil (realizat de arbitrii care manifestă flexibilitate şi au libertatea de alegere a modalităţii amiabile de înţelegere a părţilor).

De asemenea, un rol important în rezolvarea pe cale extrajudiciară a eventualelor litigii între medici şi  pacienţi îl au convenţiile arbitrale, ce reprezintă instrumente juridice prin care părţile se obligă să nu urmeze calea judiciară, ci să convină asupra unei înţelegeri amiabile.

Avantajele oferite de arbitrajele medicale constau în: evitarea proceselor în faţa instanţelor de drept comun, formalism minim, nu necesită existenţa unor judecători, rapiditate, respectarea hotărârilor luate de arbitri.

Dintre tribunalele arbitrale medicale importante pot fi menţionate: Colegiul medicilor din Vizcaya, care rezolvă conflictele apărute între medici şi pacienţii trataţi inadecvat din punct de vedere medical, Colegiul avocaţilor din Madrid, Colegiul medicilor din Orense, Colegiul medicilor din Barcelona, care are în subordine Comisia de anchetă asupra cazurilor de malpraxis medical (această comisie a introdus începând cu anul 1993 o indemnizaţie compensatorie pentru prejudicii aduse pacienţilor, în scopul evitării proceselor intentate medicilor aflaţi în culpă).

Trebuie menţionat că acordarea unei indemnizaţii compensatorii pacienţilor care au fost prejudiciaţi în urma unui act  medical, propusă în cadrul tribunalelor arbitrale medicale, constituie  o soluţie viabilă de urmat în cazurile de malpraxis medical, care nu exclude posibilitatea părţilor vătămate de a se adresa instanţelor de judecată obişnuite, dacă nu sunt mulţumite de cuantumul sumelor oferite.

  SUEDIA

Sistemul suedez de indemnizaţie a accidentelor medicale se înscrie schematic într-un context de protecţie socială care acoperă boala, invaliditatea şi handicapul, de o manieră foarte complexă. Sistemul sanitar este centrat  pe instituţiile spitaliceşti şi se adresează unei populaţii de 9 milioane de locuitori.

Legea din 1997, Patient Injury Act,  a stabilit obligativitatea şi generalizarea pe întregul teritoriu, a unor practici care erau deja în vigoare în anumite comitate încă din 1975.


În cadrul competenţelor generale de gestiune a sistemului de sănătate, comitatele sunt asigurate la o companie mutuală denumită Landstingedns Őmsesidiga Főrőskringsbolag (LŐF), care are statutul unei companii de asigurări şi care acoperă spitalele publice, clinicile private sub contract cu comitatul şi medicii din comitatul respectiv.


Primele de asigurare sunt calculate per capita şi la final finanţate de către contribuabilii locali.


LŐF este însărcinat cu plata accidentelor medicale evitabile. Propunerile de plată de la LŐF pot face obiectul unui apel în faţa Patient Injury Committee. Această instanţă formată din 7 membri este compusă din 3 membri numiţi de către guvern, 3 din partea medicilor şi este prezidată de către un magistrat.


Complet independent de efectuarea plăţilor, există o comisie (Hälso-och ajurkvärdens ansvasnämnd, HSAN) însărcinată cu stabilirea cazurilor de greşeală medicală şi eventual cu sancţiuni disciplinare împotriva personalului medical. 


Într-o manieră independentă în raport cu structurile precedente, există un Comitet al  pacienţilor, prezent în fiecare comitat, care are un rol de consiliere şi asistenţă gratuită a pacienţilor şi familiilor afectate în urma actului medical. Unul din rolurile Comitetului pacienţilor este de a orienta pacienţii către autorităţile competente, fie LŐF, în vederea compensării pecuniare a unei greşeli, fie HSAN, în caz de greşeală a unui cadru medical.


Datorită acestor instanţe, cazurile care ajung în faţa judecătorilor sunt mult mai puţine. De asemenea, decizia pronunţată în materie de plată este susceptibilă de apel, în faţa judecătorului.

Un pacient care se consideră victima unui accident medical trebuie să solicite către LŐF plata prejudiciului suportat, în următorii trei ani de la constatarea prejudiciului. Doar accidentele evitabile sunt indemnizate.

Un accident este considerat evitabil dacă ar fi fost evitat de către un „medic experimentat”. Aceştia sunt medicii consiliului aparţinând Asociaţiei medicilor – consiliul companiilor de asigurări care evaluează fiecare caz.

Prejudiciul trebuie, de asemenea, să fi fost cauzat de serviciile medicale şi să fie un prejudiciu adiţional în raport cu efectele aşteptate privind boala iniţială. Câmpul de indemnizare este următorul: prejudiciul legat de tratament, prejudiciul legat de diagnostic, prejudiciul accidental, eroare de medicaţie.

Sistemul suedez este descris ca un sistem „no blame”. Accidentele fără greşeală, în sens terapeutic, nu sunt indemnizate.

STATELE UNITE ALE AMERICII
Conform sistemului de drept al Statelor Unite ale Americii, regulile privind soluţionarea cazurilor de malpraxis medical au fost stabilite prin hotărâri ale instanţelor judecătoreşti, mai curând decât prin reglementări adoptate de legiuitor. Precedentul creat de instanţe este cunoscut sub denumirea de common law. Având în vedere modul federal de organizare,  precedentele create de jurisprudenţa dintr-un stat nu sunt izvor de drept în alt stat, regulile privind soluţionarea cazurilor de malpraxis medical fiind diferite de la un stat la altul, deşi multe principii sunt identice
.
Dreptul malpraxisului medical îşi are originile în sistemul de common law şi face parte din ansamblul de drept care tratează rănirile sau vătămările ori prejudiciile aduse persoanei sau proprietăţii, cunoscut sub denumirea de drept delictual. Cazurile de malpraxis medical sunt un exemplu al unui tip aparte de delict, cunoscut sub denumirea de neglijenţă. Conceptul de neglijenţă constă în faptul că oamenii trebuie să fie suficient de atenţi în ceea ce fac, iar dacă nu sunt, trebuie ţinuţi responsabili pentru vătămările pe care pot să le prevadă în mod raţional ca rezultat al conduitei lor neglijente.
Pentru a câştiga un proces de neglijenţă care implică îngrijirea medicală, persoana vătămată trebuie să dovedească faptul că a primit o îngrijire medicală neadecvată care i-a cauzat o vătămare. Aceasta implică un număr de etape. Mai întâi, persoana vătămată în timpul unui tratament trebuie să stabilească dacă a fost vătămată sau nu prin îngrijirea medicală neadecvată. Medicii şi alţi furnizori de servicii medicale nu sunt în general obligaţi să spună pacienţilor lor că au fost vătămaţi prin îngrijirea medicală care nu a fost suficient de bună, astfel încât pacienţii care suferă efecte adverse sau familiile lor trebuie să consulte alţi doctori pentru a stabili acest lucru. Pacienţii care au fost sub îngrijirea mai multor furnizori de servicii medicale trebuie să-l stabilească pe cel vinovat de rănirea lor. Un proces pentru malpraxis medical trebuie intentat într-un termen legal. În unele state, perioada pentru depunerea acţiunii începe atunci când persoana este vătămată, în timp ce în alte state termenul nu începe să curgă până când persoana nu ia cunoştinţă sau ar fi trebuit în mod rezonabil să ia cunoştinţă că a fost rănită.
O dată ce persoana intentează proces de malpraxis medical, ea trebuie să dovedească faptul că s-a aflat sub îngrijirea medicului sau a altui furnizor de servicii medicale împotriva căruia depune acţiune, cu alte cuvinte că a existat un raport medic-pacient. Medicii sau alţi furnizori de servicii medicale au o obligaţie faţă de pacienţii lor de a folosi o îngrijire potrivită şi de a depune diligenţă în tratamentul lor.
Următoarea cerinţă constituie substanţa unui proces de malpraxis medical: pacientul trebuie să dovedească faptul că doctorul nu a oferit o îngrijire medicală adecvată. Standardele de îngrijire medicală pe care trebuie să le întrunească doctorii au evoluat în timp. Iniţial, li se cerea să îndeplinească actul medical la fel ca şi ceilalţi medici care profesau în localitatea lor. În cauzele mai recente, medicii sunt obligaţi să respecte un standard naţional pentru doctorii care profesează în circumstanţe similare cu cele ale cazului lor. De exemplu, specialiştii trebuie să profeseze medicina ca orice specialist mediu din acelaşi domeniu, indiferent de locul în care se află.
Chiar dacă este dovedită îngrijirea medicală neadecvată, reclamantul mai trebuie să dovedească faptul că aceasta i-a cauzat prejudiciul. În unele cazuri nu este dificil, cum ar fi o operaţie chirurgicală într-o parte greşită a corpului.  În alte cazuri, demonstrarea legăturii de cauzalitate poate ridica probleme, precum cauzele care implică oameni foarte bolnavi care ar fi putut să sufere complicaţii din cauza bolii lor, chiar dacă ar fi primit o îngrijire medicală adecvată. Identificarea părţii din îngrijirea medicală care a cauzat rănirea poate fi o provocare atunci când aceasta a fost oferită de mai mulţi doctori, astfel încât multe instanţe au reguli speciale pentru rezolvarea cauzelor în care nu este posibilă evidenţierea actelor de vătămare, deşi este evident că îngrijirea medicală a condus la rănirea pacientului.
Ultima etapă într-un caz de malpraxis medical constă în stabilirea cuantumului despăgubirii care trebuie acordată reclamantului. Persoana care a câştigat procesul de malpraxis a dovedit că vătămarea a fost provocată de medic conform regulilor referitoare la neglijenţă, astfel că întrebarea care se pune este ce sumă trebuie acordată pentru a compensa suferinţa acelei persoane. Aceasta este despăgubirea. Regulile privind stabilirea despăgubirilor pot fi complicate şi ţin cont atât de pierderile economice prezente, precum şi de veniturile pierdute şi costurile viitoarelor îngrijiri medicale, cât şi de pierderile non-economice, precum durerea şi suferinţa sau pierderea unui soţ ori a unui copil. Valoarea pierderilor non-economice a avut în special în practică o natură contencioasă.
� � HYPERLINK "http://www.loc.gov/law/help/medical-malpractice-liability/index.php" ��http://www.loc.gov/law/help/medical-malpractice-liability/index.php�


� � HYPERLINK "http://www.loc.gov/law/help/medical-malpractice-liability/germany.php" ��http://www.loc.gov/law/help/medical-malpractice-liability/germany.php�


� � HYPERLINK "http://www.loc.gov/law/help/medical-malpractice-liability/uk.php" ��http://www.loc.gov/law/help/medical-malpractice-liability/uk.php�


� � HYPERLINK "http://www.codebluenow.org/vital-signs/Malpractice.pdf" ��http://www.codebluenow.org/vital-signs/Malpractice.pdf�  


� � HYPERLINK "http://www.utgjiu.ro/revista/jur/pdf/2010-03/9_CRISTIAN_IORGA.pdf" ��http://www.utgjiu.ro/revista/jur/pdf/2010-03/9_CRISTIAN_IORGA.pdf�


� � HYPERLINK "http://www.cmr.ro/content/view/534/47/" ��http://www.cmr.ro/content/view/534/47/�


� Înseamnă că posibilitatea ca tratamentul aplicat să conducă la o vătămare nu este mai mare de 2%, pentru Danemarca


� � HYPERLINK "http://www.loc.gov/law/help/medical-malpractice-liability/germany.php#negligence" ��http://www.loc.gov/law/help/medical-malpractice-liability/germany.php#negligence�


� � HYPERLINK "http://www.loc.gov/law/help/medical-malpractice-liability/uk.php" ��http://www.loc.gov/law/help/medical-malpractice-liability/uk.php�


� Efectuarea de amendamente – Reforma malpraxisului medical


� � HYPERLINK "http://www.kff.org/insurance/upload/Medical-Malpractice-Law-in-the-United-States-Report.pdf" ��http://www.kff.org/insurance/upload/Medical-Malpractice-Law-in-the-United-States-Report.pdf�

